# אהרון צבי פרופס

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אהרון צבי פרופס

אהרון צבי פרופס ("גרישה") (1904 - 4 בינואר 1978), ידוע גם כ"הבית"רי הראשון", איש תנועת בית"ר ומייסד מפעלי מוסיקה בישראל.

## [עריכה] ראשית חייו ופעילותו הלאומית

אהרון צבי פרופס נולד בשנת 1904 בליטא. בצעירותו למד בגימנסיה עברית בריגה, ובבגרותו הוכשר כמורה. פרופס הצטרף לתנועת צעירי ציון ונפשו נלכדה ברעיונות הציוניים. בשנת 1923 ארגן פרופס קבוצת אקטיביסטים צעירים אשר תמכה במשנתו של זאב ז'בוטינסקי. בנובמבר אותה שנה ביקר ז'בוטינסקי בריגה והרצה בפניה על תוכניתו להכשרת הנוער היהודי ככוח צבאי שיגיע לארץ ישראל להגשמת המטרות הלאומיות. לאחר ביקורו החלו להתארגן בגוש מלוכד קבוצות מבתי ספר שונים ובראש ועד מנהיגי הקבוצות עמד פרופס. כאשר הוחלט על הקמת "הסתדרות תרומפלדור" נבחר פרופס להיות נשיאה. התואר "הבית"רי הראשון" הוענק לו על ידי צעירי בית"ר ביום השנה החמישי להיווסדה. ב-1929, לאחר גידול משמעותי בהיקף שורותיה, נבחר פרופס כאחד מחברי המפקדה העליונה של בית"ר העולמית. ב-1938, בכינוס העולמי השלישי של בית"ר, נבחר פרופס כאחד מקציני שלטון בית"ר (הנהגת התנועה). במשך שנותיו בפולין היה עורך היומון הבית"רי "המדינה". פרופס כיהן כנציב הראשון של בית"ר עד שנת 1939, אז הוחלף במנחם בגין. באותה שנה הגיע פרופס בשליחות התנועה לרומניה וממנה עלה אל ארץ ישראל. בהגיעו לארץ נעצר פעמיים על ידי משטרת המנדט הבריטי על פעילותו הרוויזיוניסטית. לאחר שנאלץ לעוזבה הגיע פרופס לניו יורק ושם הניח יסוד לסניפי בית"ר בארצות הברית.

## [עריכה] פועלו האומנותי

ב-1935 יסד פרופס שתי אגודות בשם "זמיר" בורשה ובתל אביב תחת רעיון של קיום מפגשי מקהלות יהודיות מרחבי העולם. רעיון זה יצא אל הפועל בשנת 1952 כאשר יסד פרופס את "הזמריה", אספה עולמית של מקהלות יהודיות, בקונצרט גדול ברמת גן. מאז מתקיימת הזמריה מידי שלוש שנים. בשל התמעטות המקהלות היהודיות בעולם, הפכה הזמריה פתוחה למקהלות באשר הן. היה זה הראשון מבין שלושה מפעלי אומנות שייסד.

פרופס, אשר לא היה מוסיקאי אך היה חובב מוסיקה, העלה רעיון נוסף לגבי חזונו להעלאת ישראל על מפת המוסיקה העולמית. לאחר שתהה לאיזה כלי מוסיקלי לא נערכות תחרויות בינלאומיות, עלה בו הרעיון לקיום תחרות בינלאומית בנבל, כלי המזוהה גם עם דוד המלך ועם המזרח התיכון הקדום. מאז נערכת תחרות הנבל הבינלאומית בישראל פעם בשלוש שנים.

בשנת 1961 יסד פרופס פסטיבל קיץ למוסיקה שנערך בתאטרון הרומי בקיסריה. עם השנים גדל היקף הפסטיבל ולימים הוא נקרא "פסטיבל ישראל" הנערך עד ימינו.

אהרון צבי פרופס נפטר ב-כ"ה בטבת תשל"ח. בערי ישראל קרויים רחובות על שמו.

מקור: http://he.wikipedia.org../../../%D7%90/%D7%94/%D7%A8/%D7%90%D7%94%D7%A8%D7%95%D7%9F_%D7%A6%D7%91%D7%99_%D7%A4%D7%A8%D7%95%D7%A4%D7%A1.html

קטגוריה: אנשי היישוב

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש